Likumprojekts

**Grozījumi Covid-19 infekcijas izplatības pārvaldības likumā**

Izdarīt [Covid-19 infekcijas izplatības pārvaldības likumā](https://likumi.lv/ta/id/315278-covid-19-infekcijas-izplatibas-parvaldibas-likums) (Latvijas Vēstnesis, 2020, 110A., 140., 193., 211A., 247A. nr.; 2021, 58., 63A. nr.) šādus grozījumus:

1. Izteikt 31.2 pantu šādā redakcijā:

"**31.2pants.** Iekšlietu ministrijas sistēmas iestāžu un Valsts ieņēmumu dienesta Nodokļu un muitas policijas pārvaldes un Muitas pārvaldes amatpersonām ar speciālajām dienesta pakāpēm nosaka piemaksu par darbu paaugstināta riska un slodzes apstākļos saistībā ar Covid-19 infekcijas slimības uzliesmojumu un tās seku novēršanu 75 procentu apmērā no stundas algas likmes. Piemaksas noteikšanas kritērijus un piešķiršanas kārtību attiecībā uz Iekšlietu ministrijas sistēmas iestādēm nosaka iekšlietu ministrs, bet attiecībā uz Valsts ieņēmumu dienestu – finanšu ministrs. Ar piemaksām saistītos izdevumus sedz no valsts budžeta programmas "Līdzekļi neparedzētiem gadījumiem" atbilstoši faktiski nepieciešamajam apmēram."

1. Papildināt likumu ar 31.3pantu šādā redakcijā:

"**31.3pants.** Valsts ieņēmumu dienesta ģenerāldirektoram ir tiesības:

1. uzdot jebkurai Valsts ieņēmumu dienesta amatpersonai pildīt citus dienesta pienākumus, nekā noteikts amata aprakstā, vai pildīt tos citā struktūrvienībā;
2. nodarbināt Valsts ieņēmumu dienesta personālu nepārtraukti ilgāk par 24 stundām."

3. Aizstāt 49.4 pantā vārdus "Latvijā nodarbinātiem Eiropas Savienības iestāžu un aģentūru darbiniekiem un viņu Latvijā dzīvojošajiem ģimenes locekļiem" ar vārdiem "un Latvijā akreditētiem un rezidējošiem ārvalstu diplomātisko un konsulāro pārstāvniecību, starptautisko organizāciju un to pārstāvniecību darbiniekiem un viņu ģimenes locekļiem".

4. Papildināt VI nodaļu ar 49.5pantu šādā redakcijā:

"**49.5 pants.** Ārstniecības iestādē, kurai ir tiesības veikt vakcināciju pret Covid-19 infekciju, vakcināciju var veikt turpmāk minētās personas šādā prioritārā secībā:

1) Ārstniecības personu un ārstniecības atbalsta personu reģistrā reģistrēts ārsts, māsa, ārsta palīgs, vecmāte, zobārsts;

2) medicīnas asistents, kura profesionālās zināšanas un prasmes, kas nepieciešamas vakcinācijas veikšanai, individuāli izvērtē ārstniecības iestāde, Ārstniecības personu un ārstniecības atbalsta personu reģistrā reģistrēts radiologa asistents, biomedicīnas laborants, fizioterapeits, ergoterapeits, masieris, podologs, kosmētiķis, skaistumkopšanas speciālists kosmetoloģijā un radiogrāfers, kuri vakcināciju veic sertificētas ārstniecības personas (ārsta, ārsta palīga, māsas, vecmātes) tiešā uzraudzībā;

3) Ārstniecības personu un ārstniecības atbalsta personu reģistrā reģistrēts optometrists, zobu higiēnists, zobārsta asistents, zobu tehniķis, fizioterapeita asistents, ergoterapeita asistents, māsas palīgs, audiologopēds, mākslas terapeits, uztura speciālists, tehniskais ortopēds, kuri vakcināciju veic sertificētas ārstniecības personas (ārsta, ārsta palīga, māsas, vecmātes) tiešā uzraudzībā;

4) ārsts, māsa, ārsta palīgs, vecmāte, zobārsts, kuru reģistrācijas termiņš Ārstniecības personu un ārstniecības atbalsta personu reģistrā beidzies ne vēlāk kā piecus gadus no dienas, kad minētā ārstniecības persona tiek pieņemta darbā ārstniecības iestādē, lai veiktu vakcināciju pret Covid-19 infekciju."

5. Papildināt pārejas noteikumus ar 18. punktu šādā redakcijā:

"18. Šā likuma 31.2pants attiecībā uzValsts ieņēmumu dienesta Nodokļu un muitas policijas pārvaldes un Muitas pārvaldes amatpersonām ar speciālajām dienesta pakāpēmpiemērojams ar 2021. gada 1. martu."

Likums stājas spēkā nākamajā dienā pēc tā izsludināšanas.

Veselības ministrs

D. Pavļuts